
Република Србија
УСТАВНИ СУД
Број: Уж-7972/2016 
______2021. године 
Б е о г р а д


[bookmark: _GoBack]		Уставни суд, Велико веће, у саставу: председник Суда Снежана Марковић, председник Већа и судије Мирослав Николић, др Тијана Шурлан, Татјана Ђуркић, др Милан Шкулић, Лидија Ђукић, др Наташа Плавшић и др Драгана Коларић, чланови Већа, у поступку по уставној жалби М. М. из Београда, на основу члана 167. став 4. у вези са чланом 170. Устава Републике Србије, на седници Већа одржаној 29. априла 2021. године, донео је

О Д Л У К У

	Одбија се као неоснована уставна жалба М. М. изјављена против решења Вишег суда у Београду – Посебно одељење К. По1. 152/15 (К. По1. 70/11) од 30. августа 2016. године, решења Апелационог суда у Београду – Посебно одељење Кж2. По1. 287/16 од 16. септембра 2016. године, решења Вишег суда у Београду – Посебно одељење К. По1. 152/15 (К. По1. 70/11) од 30. новембра 2016. године и решења Апелационог суда у Београду – Посебно одељење Кж2. По1. 371/16 од 19. децембра 2016. године у односу на истакнуту повреду права из члана 39. Устава Републике Србије, док се у преосталом делу уставна жалба одбацује.

О б р а з л о ж е њ е

	1. М. М. из Београда поднео је Уставном суду, 21. октобра 2016. године, преко пуномоћника И. Д, адвоката из Београда, уставну жалбу против решења Вишег суда у Београду – Посебно одељење К. По1. 152/15 (К. По1. 70/11) од 30. августа 2016. године и решења Апелационог суда у Београду – Посебно одељење Кж2. По1. 287/16 од 16. септембра 2016. године, због повреде права из члана 32. став 1. и чл. 36, 39. и 60. Устава Републике Србије. Подносилац је истакао и повреду права из члана 6. и 8. Европске конвенције за заштиту људских права и основних слобода и права из члана 2. Протокола 4 уз Европску конвенцију, чију повреду Уставни суд цени у односу на одговарајуће одредбе Устава.
	М. М. је, 19. јануара 2017. године, преко истог пуномоћника, Уставном суду поднео уставну жалбу против решења Вишег суда у Београду – Посебно одељење К. По1. 152/15 (К. По1. 70/11) од 30. новембра 2016. године и решења Апелационог суда у Београду – Посебно одељење Кж2. По1. 371/16 од 19. децембра 2016. године, због повреде права из члана 32. став 1. и чл. 36, 39. и 60. Устава Републике Србије, као и због повреде права из члана 6. и 8. Европске конвенције за заштиту људских права и основних слобода и права из члана 2. Протокола 4 уз Европску конвенцију, која је заведена под бројем Уж-624/2017.
	Уставни суд је, имајући у виду да је у оба предмета исти подносилац који оспорава решења о продужењу мере забране напуштања боравишта уз привремено одузимање путне исправе, која су донета у истом кривичном поступку, спојио списе предмета Уж-7972/2016 са списима предмета Уж-624/2017, ради вођења јединственог поступка и доношења једне одлуке, сагласно одредбама члана 43. ст. 1. и 3. Пословника о раду Уставног суда („Службени гласник РС“, број 103/13).
	У односу на истакнуте повреде права из члана 32. став 1. и члана 36. став 2. Устава подносилац, између осталог, наводи:
	- да се у оспореним решењима по аутоматизму наводе уопштени разлози без суштинског испитивања промењених околности које су наступиле између два продужења мера;
	- да оспорена решења не садрже јасне, уставноправно довољне, индивидуализоване и конкретне разлоге за продужење мера из члана 199. ЗКП; 
	- да се према подносиоцу уставне жалбе поново продужавају мере забране напуштања боравишта и привременог одузимања пасоша одлукама у којима се наводе нејасни, противречни, непотпуни и недовољно индивидуализовани разлози; 
	- да судови нису имали право да приликом одлучивања о ограничењу једног од најбитнијих људских права потпуно умање значај и висину положеног јемства и законом предвиђених последица, само да би оправдали своју одлуку о продужењу мера обезбеђења присуства којима се те мере непотребно кумулирају;
	- да је прво питање од кога је суд требало да пође било – да ли је у понашању М. М. било околности које би указивале да опасност од бекства постоји и да се кривични поступак неће несметано водити; да је те околности требало довести у везу са другим околностима које се тичу његове личности и понашања, и да се тек тада могло утврдити да ли је примена мера оправдана или не;
	- да у првостепеном решењу поново нема суштинског бављења пропорционалношћу мера, већ се само констатује да су сада на снази мере које су у потпуности прилагођене фази поступка, као и личним приликама окривљеног и да се у најмањој могућој мери ограничава право окривљеног на слободу кретања;
	- да надлежни суд није одговорио на наводе из жалбе подносиоца, те да је на део навода одговорио само паушално, потврђујући став првостепеног суда и не дајући јасне разлоге због чега их не прихвата;
	- да ни другостепени суд није исправио недостатке првостепеног решења; 
	- да су паушална оцена појединих жалбених навода и игнорисање највећег броја жалбених навода од стране другостепеног суда супротни појму правичног поступка који подразумева, између осталог, да судска одлука мора бити образложена, јер се само ваљано образложеном судском одлуком постиже гаранција правичног поступања;
	- да је оспореним одлукама повређено право подносиоца на правично суђење кроз арбитрерно и неправично поступање суда које је последица произвољне и погрешне примене процесног права, као и кроз непоштовање права на образложену судску одлуку; 
	- да се неправично поступање суда у конкретном случају тиче арбитрерности у примени одредаба ЗКП које се односе на мере обезбеђења присуства окривљеног и несметаног вођења поступка; 
	- да судови нису брижљиво и свестрано испитали и оценили све околности које су од значаја за доношење одлуке.
	У погледу истакнуте повреде права из члана 39. Устава у уставној жалби је, између осталог, наведено: 
	- да је право из члана 39. Устава повређено пропустом надлежних органа да наведу јасне, довољне, непротивречне, индивидуализоване и уставноправно прихватљиве разлоге за продужење мере;
	- да се ограничење права на кретање мора посматрати у контексту чињенице да је М. М. председник компаније „Д.“, да стратешки води велики пословни систем који издржава преко 8.000 породица, а да је његов ауторитет пред страним пословним партнерима од пресудног значаја за пословање и даљи развој и опстанак компаније;
	- да упркос бројним оправданим захтевима које се тичу пословних потреба, потреба лечења, потреба одмора, првостепени суд у периоду од скоро две године није ниједном одобрио путовање; 
	- да је М. М. оспореним решењима ограничено право на слободу кретања јер му је забрањено напуштање територије Републике Србије и одузета му је путна исправа.
	Подносилац у односу на истакнуту повреду права из члана 8. Европске конвенције за заштиту људских права и основних слобода истиче:
	- да је успостављање и одржавање пословних односа изван територије државе у којој живи део права сваког лица на приватни живот;
	- да је неспорно да ово право може бити ограничено, али да ограничење тог права мора бити пропорционално сврси због које је одређено, док у конкретном случају нема сразмере.
	Коначно, на истакнуту повреду права из члана 60. Устава подносилац везује за повреду права из члана 8. Европске конвенције за заштиту људских права и основних слобода, као и права на слободу кретања из члана 39. Устава, наводећи да му је онемогућено да путује у иностранство и да остварује и одржава пословне контакте који су од битног значаја за обављање његове пословне делатности, имајући у виду да је председник компаније која послује и са домаћим и са страним партнерима, на који начин му је ограничено остваривање његовог права на рад.
Подносилац је предложио да Уставни суд усвоји уставну жалбу, утврди повреду означених права и поништи оспорена решења.
	2. Према одредби члана 170. Устава Републике Србије, уставна жалба се може поднети против појединачних аката или радњи државних органа или организација којима су поверена јавна овлашћења, а којима се повређују или ускраћују људска или мањинска права и слободе зајемчене Уставом, ако су исцрпљена или нису предвиђена друга правна средства за њихову заштиту. 
	У току поступка пружања уставносудске заштите, поводом испитивања основаности уставне жалбе у границама захтева истакнутог у њој, Уставни суд утврђује да ли је у поступку одлучивања о правима и обавезама подносиоца уставне жалбе повређено или ускраћено његово Уставом зајемчено право или слобода.
	3. Уставни суд је, у спроведеном поступку, извршио увид у документацију приложену уз уставну жалбу, те је утврдио следеће чињенице и околности од значаја за одлучивање:
	Решењем Вишег суда у Београду – Посебно одељење Ки. По1. 31/12 од 14. децембра 2012. године према окривљеном, овде подносиоцу уставне жалбе, одређен је притвор на основу члана 211. став 1. тач. 1, 2. и 4. Законика о кривичном поступку.
	Оптужница је подигнута 9. маја 2013. године (акт Кто. 6/13) и окривљеном је стављено на терет кривично дело злоупотреба положаја одговорног лица из члана 234. став 3. у вези са ставом 1. Кривичног законика и кривично дело пореска утаја у помагању из члана 229. став 3. у вези са ставом 1. у вези са чланом 35. Кривичног законика. 
	Решењем Вишег суда у Београду – Посебно одељење К. По1. 57/13 од 19. јула 2013. године према окривљеном М. М. је одређено јемство у износу од 12.000.000,00 евра, у динарској противвредности по средњем курсу Народне банке Србије и истовремено је одређена мера забране напуштања боравишта у Београду, уз привремено одузимање путне исправе, као и обавеза јављања надлежној полицијској станици. 
	Решењем председника већа од 18. октобра 2013. године укинута је обавеза окривљеног да се сваког првог радног дана у текућем месецу јавља надлежној полицијској станици. 
	Решењем Вишег суда у Београду – Посебно одељење К. По1. 57/13 од 27. октобра 2014. године према окривљеном је укинута мера забране напуштања боравишта уз привремено одузимање путне исправе, док је решењем Апелационог суда у Београду – Посебно одељење Кж2. По1. 432/14 од 6. новембра 2014. године усвојена жалба Тужилаштва за организовани криминал, па је преиначено првостепено решење тако што је према окривљеном М. М. продужена за три месеца мера забране напуштања боравишта и окривљеном је забрањено да без одобрења суда напушта територију Републике Србије, уз привремено одузимање путне исправе.
	Пре доношења оспорених решења, мера забране напуштања боравишта уз привремено одузимање путне исправе последњи пут је продужена према окривљеном решењем Вишег суда у Београду – Посебно одељење К. По1. 152/15 (К. По1. 70/11) од 30. маја 2016. године. 
	Оспореним решењем Вишег суда у Београду – Посебно одељење К. По1. 152/15 (К. По1. 70/11) од 30. августа 2016. године према окривљеном је продужена за три месеца мера забране напуштања боравишта уз привремено одузимање путне исправе, тако што је окривљеном забрањено да без одобрења суда напусти територију Републике Србије. 
	У образложењу овог решења је, поред осталог, наведено: 
	- да је окривљени М. М. неправноснажном пресудом К. По1. 152/15 (К. По1. 70/11) од 20. јуна 2016. године оглашен кривим због кривичног дела пореска утаја у помагању из члана 229. став 3. у вези са ставом 1. КЗ у вези са чланом 35. КЗ за које му је изречена казна затвора у трајању од пет година и новчана казна у износу од осам милиона динара, те је председник већа оценила да околности које се тичу тежине кривичног дела за које је окривљени оглашен кривим неправноснажном пресудом и висине казне затвора и новчане казне које су му за то кривично дело изречене, указују на оправдану бојазан да би окривљени могао побећи, односно, да би без примене мера из члана 199. ЗКП могао напустити територију Републике Србије, због чега је нужно према окривљеном продужити меру забране напуштања боравишта уз привремено одузимање путне исправе, уз истовремену примену мере јемства у циљу обезбеђења присуства окривљеног у овом кривичном поступку, који није правноснажно окончан;
	- да наведене околности које се тичу имовинских прилика окривљеног и његових многобројних пословних контаката са лицима у иностранству, према оцени председника већа указују да је, поред мере јемства у износу од 12.000.000,00 евра у динарској противвредности, који износ је уплаћен у року од само неколико дана од пријема решења о одређивању јемства и додатних мера, према окривљном и даље неопходна истовремена примена и мере забране напуштања боравишта и привременог одузимања путне исправе, које мере се, с обзиром на све околности конкретног случаја показују као адекватне мере за обезбеђење присуства окривљеног у овом кривичном поступку;
	- да је кумулативна примена мере забране напуштања боравишта – територије Републике Србије уз привремено одузимање путне исправе и мере јемства према окривљеном М. М, према оцени председника већа и даље нужна да би се обезбедило присуство окривљеног у кривичном поступку који није правноснажно окончан, јер се мера јемства сама по себи, и поред чињенице да представља тежу меру обезбеђења присуства окривљеног од забране напуштања места боравишта и привременог одузимања путне исправе, у суштини своди на стављање у изглед будућих последица у случају да се услови јемства прекрше; 
	- да уколико би окривљени био спреман да жртвује износ положеног јемства, а која могућност реално постоји имајући у виду претходно наведене имовинске прилике окривљеног, јемство само по себи практично не спречава окривљеног да поступи супротно законској обавези и да без одобрења суда напусти место боравишта, јер се у случају примене само мере јемства, путна исправа физички налази код самог окривљеног; 
	- да с обзиром на наведене разлоге, а имајући у виду личност и имовинске прилике окривљеног, као и висину положеног јемства, ова мера сама за себе не представља довољну гаранцију за обезбеђење присуства окривљеног М. М. у даљем току кривичног поступка, због чега је, према оцени председника већа, продужење мере забране напуштања места боравишта неопходно, јер се том мером, уз физичко одузимање путне исправе, окривљени фактички онемогућава да напусти место боравишта без одобрења суда, односно, без враћања путне исправе, а што бу у крајњем случају требало да искључи реалну могућност да оптужени прекрши јемство и изречену меру; 
	- да је председник већа имао у виду временски период трајања наведених мера према окривљеном, али је оценио да је неопходна кумулативна примена ових мера јер и даље постоје јасни и индивидуалнизовани разлози који оправдавају примену наведених мера ради отклањања могућности да окривљени без одобрења суда напусти територију Републике Србије и постане недоступан суду пре правноснажаног окончања кривичног поступка;
	- да су окривљеном постепено, када су за то постојали услови, ублажаване мере за обезбеђење присуства окривљеног које су у току поступка биле примењене, те су по оцени председника већа, мере које су тада на снази у потпуности прилагођене фази поступка, као и личним приликама окривљеног и у најмањој могућој мери ограничавају право окривљеног на слободу кретања.
	Оспореним решењем Апелационог суда у Београду – Посебно одељење Кж2. По1. 287/16 од 16. септембра 2016. године одбијена је као неоснована жалба окривљеног и потврђено је наведено првостепено решење, а у образложењу овог решења је, између осталог, наведено: 
	- да је у ситуацији постојања већ напред наведених околности, које у свом међусобном склопу оправдавају примену изречених мера ради отклањања могућности да окривљени, без одобрења суда, напусти територију Србије, правилан закључак првостепеног суда да мера јемства, сама по себи, није довољна гаранција за обезбеђење присуства окривљеног у даљем току кривичног поступка и његовог правноснажног окончања, с обзиром да само јемство не спречава окривљеног да без одобрења суда напусти место боравишта, јер се у случају примене само мере јемства, путна исправа физички налази код окривљеног; 
	- да с обзиром на већ напред изнете околности које, према правилном закључку првостепеног суда, и даље егзистирају непромењене, посматрано у склопу са чињеницом која се односи на висину казне која је окривљеном изречена неправноснажном пресудом на коју странке имају право да изјаве жалбу и у ком случају ће првостепена пресуда бити предмет разматрања од стране другостепеног суда, што значи да овај кривични поступак није правноснажно окончан, а одредбом члана 200. став 5. ЗКП прописано је да мера забране напуштања боравишта може трајати док за то постоји потреба, а најдуже до правноснажаности пресуде, односно до упућивања окривљеног на издржавање кривичне санкције која се састоји у лишењу слободе, то је, према оцени већа Апелационог суда у Београду – Посебно одељење, правилан закључак првостепеног суда о неопходности примене мере, и то мере забране напуштања боравишта, уз привремено одузимање путне исправе;
	- да су околности о којима је напред било речи, и даље таквог интензитета да несумњиво представљају довољан основ за продужење мере забране напуштања територије Републике Србије, уз привремено одузимање путне исправе, која мера је, још увек, једина адекватна мера којом се у конкретном случају може постићи сврха обезбеђења присуства окривљеног ради несметаног окончања овог кривичног поступка.
	Оспореним решењем Вишег суда у Београду – Посебно одељење К. По1. 152/15 (К. По1. 70/11) од 30. новембра 2016. године према окривљеном М. М. продужена је за три месеца мера забране напуштања боравишта уз привремено одузимање путне исправе, тако што се окривљеном забрањује да без одобрења суда напусти територију Републике Србије. У образложењу овог решења се, поред осталог, наводи: 
	- да је мера забране напуштања боравишта уз привремено одузимање путне исправе према окривљеном М. М. последњи пут продужена решењем Вишег суда у Београду – Посебно одељење К. По1. 152/15 (К. По1. 70/11) од 30. августа 2016. године; 
	- да наведене околности које се тичу имовинских прилика окривљеног и његових многобројних пословних контаката са лицима у иностранству, према оцени председника већа, указују да је поред мере јемства у износу од 12.000.000,00 евра, у динарској противвредности, који износ је уплаћен у року од само неколико дана од пријема решења о одређивању јемства и додатних мера, према окривљеном и даље неопходна истовремена примена и мере забране напуштања боравишта и привременог одузимања путне исправе, које мере се с обзиром на све околности конкретног случаја показују као адекватне мере за обезбеђење присуства окривљеног у овом кривичном поступку; 
	- да је приликом одлучивања о даљој примени мера из члана 199. ЗКП према окривљеном, председник већа, поред наведених околности које се односе на имовинске прилике окривљеног и његове бројне контакте са лицима у иностранству, имао у виду тежину кривичног дела за које је окривљени М. М. оглашен кривим неправноснажном пресудом и висину казне затвора и новчане казне које су му изречене за то кривично дело, те је оценио да све наведене околности у међусобној повезаности, оправдавају бојазан да би окривљени без истовремене примене мере јемства и мере забране напуштања боравишта и привременог одузимања путне исправе могао напустити територију Републике Србије без одобрења суда, односно, да постоји опасност од његовог бекства, због чега је примена наведених мера уз меру јемства и даље нужна и оправдана, како би се на адекватан начин обезбедило присуство окривљеног у овом кривичном поступку; 
	- да је поред наведених околности, приликом одлучивања о продужењу мере из члана 199. ЗКП према окривљеном, председник већа имао у виду временски период трајања наведених мера, али је оценио да је неопходна кумулативна примена ових мера јер и даље постоје јасни и индивидуализовани разлози који указују на неопходност примене наведених мера; 
	- да су окривљеном постепено, увек када су за то постојали услови, мере за обезбеђење присуства окривљеног које су у току поступка биле примењене ублажаване, те су мере које су тада на снази у потпуности прилагођење фази поступка, као и личним приликама окривљеног и у најмањој могућој мери ограничавају право окривљеног на слободу кретања.
	Оспореним решењем Апелационог суда у Београду – Посебно одељење Кж2. По1. 371/16 од 19. децембра 2016. године одбијена је као неоснована жалба браниоца окривљеног и потврђено је наведено првостепено решење. 
	У образложењу овог решења је, између осталог, наведено:
	- да је, према оцени већа Апелационог суда у Београду – Посебно одељење, првостепени суд, у образложењу своје одлуке, навео околности које у својој међусобној повезаности указују на оправданост закључка првостепеног суда да је у конкретном случају у односу на окривљеног неопходно продужење мере забране напуштања боравишта, територије Републике Србије, уз привремено одузимање путне исправе; 
	- да је у ситуацији постојања већ напред наведених околности, које у свом међусобном склопу оправдавају примену изречених мера ради отклањања могућности да окривљени, без одобрења суда, напусти територију Републике Србије, правилан закључак првостепеног суда да мера јемства, сама по себи, није довољна гаранција за обезбеђење присуства окривљеног у даљем току кривичног поступка и његовог правноснажног окончања, с обзиром да само јемство не спречава окривљеног да без одобрења суда напусти место боравишта, јер се, у случају примене само мере јемства, путна исправа физички налази код окривљеног;
	- да имајући у виду све напред изнето, у конкретном случају, мера забране напуштања боравишта, уз привремено одузимање путне исправе, према оцени већа Апелационог суда у Београду – Посебно одељење, још увек представља нужну гаранцију за обезбеђење присуства окривљеног током предметног кривичног поступка, који још увек није правноснажно окончан. 
	4. Одредбама Устава, на чију повреду се позива подносилац у уставној жалби, утврђено је: да свако има право да независан, непристрасан и законом већ установљен суд, правично и у разумном року, јавно расправи и одлучи о његовим правима и обавезама, основаности сумње која је била разлог за покретање поступка, као и о оптужбама против њега (члан 32. став 1.); да се јемчи једнака заштита права пред судовима и другим државним органима, имаоцима јавних овлашћења и органима аутономне покрајине и јединица локалне самоуправе (члан 36. став 1.); да свако има право на жалбу или друго правно средство против одлуке којом се одлучује о његовом праву, обавези или на закону заснованом интересу (члан 36. став 2.); да свако има право да се слободно креће и настањује у Републици Србији, да је напусти и да се у њу врати, те да се слобода кретања и настањивања и право да се напусти Република Србија могу ограничити законом, ако је то неопходно ради вођења кривичног поступка, заштите јавног реда и мира, спречавања ширења заразних болести или одбране Републике Србије (члан 39. ст. 1. и 2.); да се јемчи право на рад у складу са законом (члан 60. став 1.); да свако има право на слободан избор рада (члан 60. став 2.); да су свима, под једнаким условима, доступна сва радна места (члан 60. став 3.).
	Одредбама Европске конвенције за заштиту људских права и основних слобода (у даљем тексту: Европска конвенција) прописано је: да свако, током одлучивања о његовим грађанским правима и обавезама, или о кривичној оптужби против њега, има право на правичну и јавну расправу у разумном року пред независним и непристрасним судом, образованим на основу закона; да се пресуда мора изрећи јавно, али да се штампа и јавност могу искључити с целог или с дела суђења у интересу морала, јавног реда или националне безбедности у демократском друштву, када то захтевају интереси малолетника или заштита приватног живота странака, или у мери која је, по мишљењу суда, неопходно потребна у посебним околностима када би јавност могла да нашкоди интересима правде (члан 6. став 1.); да свако има право на поштовање свог приватног и породичног живота, дома и преписке (члан 8. став 1.); да се јавне власти неће мешати у вршење овог права сем ако то није у складу са законом и неопходно у демократском друштву у интересу националне безбедности, јавне безбедности или економске добробити земље, ради спречавања нереда или криминала, заштите здравља или морала, или ради заштите права и слобода других (члан 8. став 2.). 
	Чланом 2. Протокола 4 уз Европску конвенцију прописано је: да свако ко се законито налази на територији једне државе има, на тој територији, право на слободу кретања и слободу избора боравишта (став 1.); да је свако слободан да напусти било коју земљу, укључујући и сопствену (став 2.); да се никаква ограничења не могу поставити у односу на вршење ових права сем оних која су у складу са законом и која су неопходна у демократском друштву у интересу државне или јавне безбедности, ради очувања јавног поретка, за спречавање криминала, за заштиту здравља или морала или ради заштите права и слобода других (став 3.); да се права из става 1 могу, такође, у извесним областима подвргнути ограничењима која су уведена у складу са законом и оправдана јавним интересом у демократском друштву (став 4.).
	Одредбама Законика о кривичном поступку („Службени гласник РС“, бр. 72/11, 101/11, 121/12, 32/13, 45/13, 55/14 и 35/19) (у даљем тексту: ЗКП) прописано је: да пре доношења правноснажне одлуке о изрицању кривичне санкције, окривљеном могу бити ограничене слободе и права само у мери неопходној за остварење циља поступка, под условима прописаним овим закоником (члан 10. став 1.); да су мере које се могу предузети према окривљеном за обезбеђење његовог присуства и за несметано вођење кривичног поступка позив, довођење, забрана прилажења, састајања или комуницирања са одређеним лицем и посећивања одређених места, забрана напуштања боравишта, јемство, забрана напуштања стана и притвор (члан 188.); да ће приликом одређивања мера из члана 188. овог законика, орган поступка водити рачуна да се не примењује тежа мера ако се иста сврха може постићи блажом мером, да у случају потребе орган поступка може одредити две или више мера из става 1. овог члана и да ће се мера из става 1. овог члана укинути и по службеној дужности кад престану разлози због којих је одређена, односно замениће се другом блажом мером кад за то наступе услови (члан 189.). 
	Одредбама члана 199. ЗКП је, поред осталог, прописано: да ако постоје околности које указују да би окривљени могао побећи, сакрити се, отићи у непознато место или у иностранство, суд може забранити окривљеном да без одобрења напусти место боравишта или територију Републике Србије (став 1.); да уз меру из става 1. овог члана, окривљеном може бити забрањено посећивање одређених места или наложено да се повремено јавља одређеном државном органу или привремено одузета путна исправа или возачка дозвола (став 2.); да се мерама из ст. 1. и 2. овог члана не може се ограничити право окривљеног да живи у свом стану, да се несметано виђа са члановима породице, блиским сродницима и својим браниоцем (став 3.).
	Чланом 200. ЗКП је, поред осталог, прописано: да ће се окривљени у решењу о одређивању мере из става 1. овог члана упозорити да се против њега може одредити тежа мера (члан 188.) ако прекрши изречену забрану (став 3.); да ако окривљени из става 3. овог члана има неодложну потребу да путује у иностранство суд може одредити да му се врати путна исправа, уколико постави пуномоћника за пријем поште у Републици Србији и обећа да ће се на сваки позив суда одазвати, или положи јемство (став 4.); да мера из става 1. овог члана може трајати док за то постоји потреба, а најдуже до правноснажности пресуде, односно до упућивања окривљеног на издржавање кривичне санкције која се састоји у лишењу слободе и да је суд дужан да свака три месеца испита да ли је даље трајање мере оправдано (став 5.). 
	Одредбом члана 202. став 1. ЗКП је прописано да се окривљени који треба да буде стављен у притвор или је већ у притвору због постојања разлога прописаних у члану 211. став 1. тач. 1) и 4) овог законика, може оставити на слободи, односно може се пустити на слободу, ако он лично или неко други за њега пружи јемство да до краја поступка неће побећи и ако сам окривљени, пред судом пред којим се води поступак, да обећање да се неће крити и да без одобрења суда неће напустити боравиште.
	Сагласно одредбама члана 206. ЗКП ако окривљени прекрши обећање из члана 202. став 1. овог законика, суд ће решењем одузети вредност која је дата као јемство у корист буџета Републике Србије (став 1.) а према окривљеном из става 1. овог члана одредиће се притвор (став 2.).
	Чланом 207. ЗКП је, поред осталог, прописано: да ће се према окривљеном за кога је положено јемство, одредити притвор ако на уредан позив не дође, а изостанак не оправда или ако се појави други разлог за одређивање притвора (став 1.); да се у случају из става 1. овог члана, јемство укида решењем, положени новчани износ, драгоцености, хартије од вредности или друге покретне ствари враћају се, а хипотека се скида и да ће се на исти начин поступити и кад се кривични поступак правноснажно оконча решењем о обустави поступка или одбијању оптужбе или пресудом (став 2.).
	5. Уставни суд констатује да подносилац уставне жалбе оспорава решења којима је према њему правноснажно продужена мера забране напуштања боравишта, тако што му је забрањено да без одобрења суда напусти територију Републике Србије, уз привремено одузимање путне исправе, те да у односу на оспорена решења истиче повреду права права из члана 32. став 1. и чл. 36, 39. и 60. Устава, повреду права из чл. 6. и 8. Европске конвенције за заштиту људских права и основних слобода, као и права из члана 2. Протокола 4 уз Европску конвенцију.
	Уставни суд констатује да је повреда права на слободу кретања окосница навода за повреде свих истакнутих права, односно да се у противправном ускраћивању слободе кретања стичу повреде права на правично суђење, права на једнаку заштиту права и на правно средство, права на рад и права на поштовање приватног и породичног живота зајемченог чланом 8. Европске конвенције о људским правима и основним слободама. Стога је Суд наводе уставне жалбе ценио превасходно са становишта права зајемченог чланом 39. Устава.
	Оцењујући разлоге и наводе изнете у уставној жалби са становишта одредаба члана 39. Устава и закона, Уставни суд, пре свега, констатује да је одредбама члана 20. Устава, поред осталог, предвиђена могућност ограничења људских и мањинских права под следећим условима: 1) да је такво ограничење допуштено Уставом и прописано законом; 2) да ограничење служи сврси коју Устав допушта; 3) да је таква врста ограничења неопходна и потребна у демократском друштву; 4) да се ограничењем не задире у суштину зајемченог права. Истим чланом је утврђена обавеза свих државних органа, нарочито судова, да у случају постојања ограничења Уставом гарантованих права посебно воде рачуна о постојању и успостављању правичне равнотеже између средства које се користи (ограничено уставно право) и циља који се жели постићи (заштита права других или заштита вредности демократског друштва: ово пре свега подразумева обавезу да се у сваком конкретном случају има у виду суштина права која се ограничава, важност сврхе ограничења, природа и обим ограничења, однос ограничења са сврхом ограничења, као и да ли постоји начин да се сврха ограничења постигне мањим ограничењем права).
	Уставни суд даље наглашава да је слобода кретања (и настањивања) једно од основних личних права појединца које јемчи Устав и констатује да Устав у члану 39. став 1. сваком лицу гарантује да се слободно креће и настањује у Републици Србији, да је напусти и да се у њу врати.	Међутим, наведене слободе нису апсолутне, будући да Устав у ставу 2. истог члана допушта могућност њиховог ограничења и упућује на закон који регулише ограничење ових слобода, који мора бити везан општим уставним правилом које дефинише садржај, квалитет и обим законских овлашћења у материји људских права (члан 18. став 2.) и границама у којима Устав допушта ограничење људских права (члан 20.). Истовремено, Устав непосредно утврђује разлоге који могу бити основ за ограничење, међу којима је, поред осталих, и вођење кривичног поступка. 
	За нормалан ток кривичног поступка потребно је, поред осталог, присуство одређених лица, посебно окривљеног. Мере за обезбеђење присуства окривљеног и за несметано вођење кривичног поступка су, сагласно одредбама члана 188. ЗКП: позив, довођење, забрана прилажења, састајања или комуницирања са одређеним лицем и посећивања одређених места, забрана напуштања боравишта, јемство, забрана напуштања стана и притвор. Према окривљеном који се крије или се не може утврдити његова истоветност или у својству оптуженог очигледно избегава да дође на главни претрес или ако постоје друге околности које указују на опасност од бекства, може се, сагласно одредби члана 211. став 1. тачка 1) ЗКП одредити притвор. Међутим, ако наведени услови нису испуњени, већ постоје само околности које указују да би окривљени могао побећи, сакрити се, отићи у непознато место или у иностранство, неће се одредити притвор, као најтежа мера за обезбеђење присуства окривљеног и за несметано вођење кривичног поступка, већ мера забране напуштања боравишта, као „средња“ мера између потпуне слободе и притвора.
	Полазећи од до сада наведеног, као и од установљене праксе Европског суда за људска права (у даљем тексту: ЕСЉП) у примени члана 2. Протокола 4 уз Европску конвенцију (видети, поред осталих, пресуду ЕСЉП у предмету Miazdzyk против Пољске, број представке 23592/07, од 24. јануара 2012. године, ст. 29. до 41.), Уставни суд сматра да се приликом оцене да ли је дошло до повреде права на слободу кретања мора испитати: 1) да ли је било ограничења слободе кретања у конкретном случају; 2) да ли је ограничење било изричито прописано законом и која је његова сврха; 3) да ли је ограничење пропорционално циљу који се жели постићи у демократском друштву.
	5.1. Испитујући да ли је у конкретном случају било ограничења слободе кретања подносиоца уставне жалбе, Уставни суд констатује да је неспорно да је до ограничења наведене слободе дошло, будући да подносилац уставне жалбе оспорава решењa којимa му је правноснажно продужена мера забране напуштања боравишта уз привремено одузимање путне исправе. Уставни суд наглашава да, како би ово ограничење било у складу са одредбом члана 39. став 2. Устава, оно мора бити прописано (и у складу са) законом, а у циљу несметаног вођења кривичног поступка и мора бити „неопходно у демократском друштву“ (видети пресуду ЕСЉП Raimondo против Италије, од 22. фебруара 1994, серија A број 281-A, став 39.).
	5.2. Оцењујући испуњеност другог услова, Уставни суд је утврдио да је ограничење слободе кретања (доношење мере о забрани напуштања боравишта према подносиоцу уставне жалбе уз привремено одузимање путне исправе) прописано законом – Закоником о кривичном поступку (члан 199.) и да је сврха продужења наведене мере била несметано вођење кривичног поступка, односно обезбеђење присуства подносиоца у кривичном поступку који се против њега водио, како то и стоји у образложењу оспорених решења надлежних судова. Сходно томе, Уставни суд сматра да је ограничење слободе кретања подносиоца уставне жалбе засновано на закону и да је тежило легитимном циљу утврђеном одредбом члана 39. став 2. Устава, тј. вођењу кривичног поступка. 
	Остаје да се утврди да ли је трајање мере забране напуштања боравишта било пропорционално циљу који се жели постићи.
	5.3. Приликом испитивања трећег услова, Уставни суд је оцењивао да ли је продужење ограничења слободе кретања подносиоца, а ради несметаног вођења кривичног поступка, заиста било неопходно или је било прекомерно, а како се истиче у уставној жалби. Наиме, Уставни суд наглашава да је у ситуацији када постоје два или више супротстављених права или интереса, чије уживање је гарантовано Уставом, задатак редовних судова да, ценећи околности сваког конкретног случаја, успоставе равнотежу између тих супротстављених права, или да, уколико дају превагу једном праву над другим, своју одлуку детаљно образложе, посебно водећи рачуна о значају, садржини и границама тих права, односно да обезбеде да свако ограничење буде оправдано и сразмерно. 
	У смислу претходно изнетог, Уставни суд констатује да је према подносиоцу уставне жалбе, до дана подношења уставне жалбе (19. јануар 2017. године), мера забране напуштања боравишта уз привремено одузимање путне исправе трајала три године и непуних шест месеци (рачунајући од 23. јула 2013. године, када је наредбом председника већа К. По1. 57/13 од 23. јула 2013. године пуштен на слободу).
	Међутим, Уставни суд сматра да се трајање наведене мере, само по себи, не може узети као једини основ за утврђивање да ли је постигнута равнотежа између општег интереса у несметаном вођењу кривичног поступка и личног интереса подносиоца да у потпуности ужива слободу кретања. Ово питање се мора процењивати у зависности од околности сваког конкретног случаја. Ограничење може бити оправдано у датом случају само ако постоје јасни показатељи истинског јавног интереса који превазилазе право појединца на слободу кретања (видети одлуку ЕСЉП Hajibeyli против Азербејџана, број 16528/05, став 63.). 
	Пре свега, Уставни суд указује да се ограничење слободе кретања подносиоца уставне жалбе у конкретном случају састојало у забрани напуштања боравишта – територије Републике Србије уз привремено одузимање путне исправе. 
	Уставни суд даље указује да је првобитно утврђена мера притвора замењена мером забране напуштања боравишта у Београду уз обавезу да се подносилац јавља сваког првог радног дана у месецу надлежној полицијској станици, уз привремено одузимање путне исправе. Након тога је напред наведена мера, 18. октобра 2013. године ублажена тако што је подносиоцу забрањено да без одобрења суда напусти територију Републике Србије, те је укинута обавеза да се подносилац сваког првог радног дана у месецу јавља у надлежну полицијску станицу.
	У смислу наведеног, Уставни суд констатује да су се према подносиоцу уставне жалбе током трајања кривичног поступка теже мере за обезбеђивање присуства окривљеног, а ради несметаног вођења кривичног поступка, замењивале блажим мерама. Такође, Уставни суд напомиње да опасност од бекства представља могући разлог за одређивање притвора (члан 211. став 1. тачка 1) ЗКП), јемства (члан 202. став 1. ЗКП), као и мере забране напуштања стана (члан 208. став 1. ЗКП). У том смислу, мера забране напуштања боравишта представља алтернативу напред наведеним трима мерама, а од којих се у пракси притвор често одређује баш због опасности од бекства окривљеног. Мера забране напуштања боравишта уз привремено одузимање путне исправе се одређује у свим оним ситуацијама у којима постоји мање изражена опасност од бекства (али ипак постоји опасност од бекства), која се може искључити остављањем окривљеном веће слободе кретања унутар територије домицилне државе уз забрану њеног напуштања. 
	Друго, Уставни суд указује да сваком окривљеном, сагласно одредби члана 10. став 1. ЗКП, могу бити ограничене слободе и права пре доношења правноснажне одлуке о изрицању кривичне санкције. Наиме, сваки окривљени је, по логици ствари, у великој мери ограничен у слободи кретања, будући да има дужност не само да се одазива сваком позиву суда, већ и да суд обавести о свакој промени адресе или боравишта и намери да промени адресу или боравиште. Мера забране напуштања боравишта уз привремено одузимање путне исправе има за циљ обезбеђење већег степена контроле када постоје околности које суд доводе до уверења да је опасност од бекства у иностранство повећана.
	Треће, Уставни суд сматра да подносилац није апсолутно лишен слободе кретања, имајући у виду да уколико има потребу да путује у иностранство, суд може одредити да му се врати путна исправа, односно да има могућност да тражи посебну дозволу и да добије путну исправу ради путовања ван земље из било ког разлога (ради лечења и слично).
	Уставни суд констатује да је одлучни разлог на коме су надлежни судови засновали своју одлуку о ограничењу права на слободу кретања, поред тежине кривичног дела за које се окривљени терети и фазе у којој се поступак у том тренутку налазио, управо исти онај разлог који се у уставној жалби истиче као главно утемељење за постојање повреде права на слободу кретања зајемченог чланом 39. Устава, а то су личне и имовинске прилике окривљеног – да има бројне личне и пословне контакте у земљи и иностранству и изузетно високе приходе, односно потреба окривљеног да као председник великог пословног система мора путовати у иностранство зарад остварења пословних циљева. Додатно, процењујући неопходност прописане мере, надлежни судови су у оспореним решењима истакли да су у односу на окривљеног процесне мере обезбеђења присуства ублажаване и да се у том тренутку у односу на њега примењује најблажа процесна мера, која му слободу кретања не ограничава прекомерно.
	Уставни суд на овом месту истиче да када се ограничавају права и слободе окривљеног пре доношења правноснажне одлуке, ограничење слобода окривљеног, па и слобода на кретање искључиво унутар територије Републике Србије, мора се вршити само у мери неопходној за остварење циља поступка. С обзиром на истакнуто, Уставни суд оцењује да је образложење које су надлежни судови дали процењујући потребу да се окривљеном ограничи слобода кретања на кретање унутар територије Републике Србије наспрам права на кретање и ван територије Републике Србије, засновали на принципу сразмерности, ценећи са једне стране опасност од бекства и скривања окривљеног у иностранству у односу на несметани ток кривичног поступка са друге стране. Уставни суд оцењује да су Виши суд у Београду – Посебно одељење и Апелациони суд у Београду – Посебно одељење процењујући неопходност продужења мере ограничења слободе кретања, на уставноправно релевантан и довољан начин са становишта примене члана 39. Устава, образложили на којим су околностима засновали став да опасност од бекства и скривања у иностранству претеже у односу на слободно кретање одузимањем путне исправе. 
	Поред истакнутог Уставни суд констатује и да је наведена мера према подносиоцу уставне жалбе оспореним решењима правноснажно продужена у кривичном поступку који се против њега и других лица водио пред Посебним одељењем Вишег суда у Београду, и то због више кривичних дела, што неспорно указује на чињеничну и правну сложеност предмета који је у време подношења уставне жалбе био у фази главног претреса, а који је у поновном поступку за поједина дела још увек у току.
	Имајући у виду наведено, Уставни суд сматра да је ограничење слободе кретања подносиоца уставне жалбе из члана 39. став 2. Устава било сразмерно, односно да је успостављена правична равнотежа између општег интереса за несметано вођење кривичног поступка и права подносиоца уставне жалбе на слободно кретање.
	Следом свега изнетог, Уставни суд је, сагласно одредби члана 89. став 1. Закона о Уставном суду („Службени гласник РС“, бр. 109/07, 99/11, 18/13 – Одлука УС, 40/15 – др. закон и 103/15), уставну жалбу одбио као неосновану, одлучујући као у првом делу изреке.
	6. Уставни суд даље констатује да подносилац уставне жалбе оспоравајући наведена решења којима је према њему правноснажно продужена мера забране напуштања боравишта, тако што му је забрањено да без одобрења суда напусти територију Републике Србије, уз привремено одузимање путне исправе, истиче и повреду повреду права на правично суђење, права на једнаку заштиту права и на правно средство, као и повреду права на рад.
	Прво, Уставни суд је, увидом у оспорене акте, утврдио да они садрже детаљно и јасно образложење засновано на уставноправно прихватљивом тумачењу меродавног права, те је стога, полазећи од претходно наведеног и цењеног, утврдио да се наводи подносиоца не могу прихватити као уставноправни разлози за тврдње о повреди права на образложену судску одлуку, већ се од Уставног суда, у суштини, тражи да као инстанциони суд још једном оцени законитост оспорених решења. При томе, Уставни суд нарочито напомиње да су Виши суд у Београду – Посебно одељење и Апелациони суд у Београду – Посебно одељење у оспореним решењима дали јасне, индивидуализоване и конкретне разлоге, засноване на уставноправно прихватљивом тумачењу релевантних одредаба Законика о кривичном поступку, за продужење мере забране напуштања боравишта, уз привремено одузимање путне исправе. 
	Друго, у односу на истакнуту повреду права из члана 36. став 2. Устава, Уставни суд констатује да је подносилац уставне жалбе користио своје право на жалбу обраћањем другостепеном суду. Ценећи истакнуто у уставној жалби, Уставни суд истиче да је оспорено решење Апелационог суда у Београду детаљно образложено, те да је наведени суд решавајући по жалби посебно ценио све релевантне околности, дао довољно и релевантно утемељење својих ставова и одлучио да одбије као неосновану жалбу против првостепеног решења.
Треће, разматрајући повреду права на рад из члана 60. Устава, Уставни суд пре свега констатује да је повреда наведеног права дата у контексту повреде члана 8. Европске конвенције за заштиту људских права и основних слобода. Уставни суд истиче да с обзиром на то да Европска конвенција не садржи у себи право на рад као самостално право, Европски суд за људска права ово право разматра под окриљем права на поштовање приватног и породичног живота. Но с обзиром на чињеницу да је у Уставу Републике Србије право на рад зајемчено као самостално право у члану 60, истакнути наводи могу се ценити у складу са релевантном уставном одредбом.
	Уставни суд констатује да је чланом 60. став 1. зајемчено право на рад у складу са законом, ставом 2. право на слободан избор рада и ставом 3. доступност свима под једнаким условима свих радних места. Уставни суд истиче да се ограничењем слободе кретања одузимањем путне исправе ipso facto не негира право на рад као такво, као и да су у уставној жалби наводи о повреди права на рад дати у контексту обављања рада одласцима у иностранство, не спорећи притом да подносилац уставне жалбе остварује своје право на рад у начелу, као и слободан избор рада и доступност радног места. С обзиром на то да се против подносиоца уставне жалбе водио кривични поступак, као и да су према њему одређене мере за обезбеђење присуства окривљеног за несметано вођење кривичног поступка засноване на закону, Уставни суд налази да право на рад, слободан избор рада и доступност радног места нису били предмет оспорених решења, те да је ограничење у обављању једног аспекта рада, и то одласцима у иностранство, последично произашло из ограничења права на слободу кретања. Имајући у виду наведено, као и то да је захтев за утврђивање повреде права на слободу кретања одбијен овом одлуком, Уставни суд је оценио да у конкретном случају нису испуњене процесне претпоставке за вођење поступка у односу на истакнуту повреду права на рад.
	Коначно, у погледу истакнуте повреде права на једнаку заштиту права из члана 36. став 1. Устава, Уставни суд и овог пута указује да само формално позивање на повреду или ускраћивање појединих Уставом зајемчених права и слобода, а без навођења релевантних уставноправних разлога и пружања доказа на којима се те тврдње заснивају, не чини уставну жалбу допуштеним правним средством.
		Стога је Уставни суд, сагласно одредби члана 36. став 1. тачка 7) Закона о Уставном суду, одбацио уставну жалбу у овом делу, одлучујући као у другом делу изреке.
	7. Полазећи од свега наведеног, Уставни суд је, на основу одредаба члана 42б став 1. тачка 1), члана 45. тачка 9) и члана 46. тачка 9) Закона о Уставном суду и члана 89. Пословника о раду Уставног суда, донео Одлуку као у изреци.

